钦定古今图书集成/明伦汇编/官常典/第673卷 > 唐羌
## 钦定古今图书集成/明伦汇编/官常典/第673卷 > 唐羌

按《后汉书和帝本纪》注，谢承书曰：唐羌，字伯游，辟公
府，补临武长。县接交州，旧献龙眼、荔支及生鲜，献之
驿马，昼夜传送之，至有遭虎狼毒害，顿仆死亡不绝，
道经临武，羌乃上书谏曰：“臣闻上不以滋味为德，下
不以贡膳为功，故天子食太牢为尊，不以果实为珍。
伏见交阯七郡献生龙眼等，鸟惊风发，南州土地恶”
虫猛兽不绝于路，至于触犯死亡之害，“死者不可复
生，来者犹可救也。此二物升殿，未必延年益寿。”帝从
之。章报羌，即弃官还家，不应征召。著《唐子》三十馀篇。